Heger, Eduard, podpredseda vlády a minister financií SR, poverený vedením Ministerstva zdravotníctva SR (2021-03-18):
Ďakujem veľmi pekne, pán poslanec. Určite veľmi rád. Dokonca dal som vypracovať takú tabuľku, ešte ju teraz, som ju dostal, takže budem z nej aj hovoriť, ale cieľom je ju zverejniť, čiže nielen tu ju teraz povedať, lebo tých dát je tam naozaj veľa. Ale dal som vypracovať takú tabuľku, aby bolo úplne jasné, ktorú vakcínu, kedy, od ktorého výrobcu, aká technológia, aká účinnosť, aká bola cena, aby to bolo naozaj prehľadné na jednom mieste, koľko sme mali kvótu, koľko sme objednali, koľko sme dostali, na aké kvartály, koľko nám bolo prisľúbené, aby to bolo naozaj prehľadné a aby tam bolo aj jasne vidieť, že v ktorom momente sme mali koľko zakontrahovaných vakcín v celkovom objeme a na základe toho sa robili aj tie rozhodnutia. Takže toto je niečo, čo pripravujeme. Ja vám viem dať k nahliadnutiu už teraz, keby ste chceli, do tej tabuľky, ktorú tu mám, ale ešte ju chcem trošku dočistiť, lebo mi tam chýba jeden stĺpec, aby tam bola tá akumulácia, aby sme videli v každom momente, koľko teda sme mali vakcín zakontrahovaných ako Slovensko a zároveň, aby to bolo v chronologickom poradí, lebo to tu momentálne nemám. Chcem však povedať dôležitú vec, lebo vedie sa tu aj tá diskusia, teda že či teda Slovensko neprišlo o nejaký objem tých vakcín. Treba povedať, že objednaných tých vakcín je podstatne viac, ako potrebujeme zaočkovať obyvateľstvo. A teraz otázka je, že či tie, tie kvóty, ktoré Európska komisia vyjednala v rámci tých kontraktov, z ktorých my sme mohli mať podiel, či teraz budú chodiť v závislosti od toho, koľko si kto nakontrahoval, alebo či budú naozaj chodiť v závislosti pro rata podľa toho, ako sa budú vyrábať, lebo to je to najpodstatnejšie. Vidíme, že aj tie samotné firmy, ktoré vstúpili do toho, že sľúbili väčší počet alebo teda sľúbili, že dodajú nejaké objemy, nie sú schopné tie objemy dodávať, čo zase na druhej strane mňa ako človeka, ktorý v praxi pracoval aj v sektore výroby, až tak neprekvapuje, pretože nie je jednoduché rozbehnúť výrobu v takom rýchlom čase nejakého nového produktu bezchybne. Preto vlastne aj niektoré vakcíny prišli neskôr, ako bolo sľúbené a podobne, lebo tie kontrakty sa uzatvárali už na štvrtý kvartál, už v októbri bola, myslím, podľa toho, čo tu mám informáciu, že potvrdenie pre Streamboard bol 20. 9. a podpis objednávkového formulára, lebo jedno je kontrakt a potom je objednávkový formulár, a podpis prvý pre objednávkový formulár, ak sa nemýlim, bol 19. 10. 2020. Tie dodávky mali dôjsť v kvartáli, v IV. kvartáli 2020 a vieme, že prišli až úplne posledné dni, takže tým pádom sme nevedeli využiť ten potenciál toho IV. kvartálu na zaočkovanie. Samozrejme, očkovali sme to neskôr, čiže sa to takýmto spôsobom roluje. Vidíme, že napríklad pri AstraZeneca je problém s dodávkou, je tu výpadok vyše 100-tisíc vakcín, ktoré, na ktoré sme čakali a ktoré potrebujeme. Takže a všetky tie objednávky z tých bazárov 1 a bazárov 2, ako ste počuli, to sú nadobjednávky, a tak by som povedal v tomto momente, nevieme povedať, že či to bude mať vplyv alebo nie. Teda ja tú informáciu nemám, ale zisťujem ju a chcem ju teda vedieť vyslovene konkrétne. Zadal som to ako jednu z prvých úloh, pretože ma to zaujímalo, akonáhle tá informácia tento týždeň, myslím, že vyšla, vyšla v médiách. Dôležité je povedať, že teda ten základný kontrakt napríklad s vakcínou Pfizer, ktorú sme mali, tak tam bolo špecifikované kvartály, že koľko dostaneme v každom kvartáli. Ale pre tie bazáre nie je špecifikované, koľko dostaneme v jednotlivých kvartáloch. Vieme, aká alokácia bola na tie kvartály, v ktorých by tento bazár mal byť poskytovaný, a oni sami nevedia povedať, že koľko z toho teda doručia v ktorej časti. To zatiaľ nám nevedia povedať. Aj dokonca ten kvartál, teda tie kvartály, čo máme, tak aj teraz vedia povedať, garantovať, garantovať, ak je to správne slovo, aj to je možno trošku silnejšie slovo, na najbližšie štyri týždne. Čiže hoci my máme kontrakt, ktorý je na 2,4 milióna a dostali sme zatiaľ, myslím, že z Pfizeru, ak sa nemýlim, okolo 1,5 alebo ani to nie. Nie, pardon, nedostali sme ten počet, toľko sme nemali zaočkované. Takže, takže vlastne vieme na štyri týždne a ďalej nevieme, čiže oni to upresňujú podľa toho, ako zvládajú samotné výrobné kapacity. A potom ten bazár 2 bol na kvartál III a IV, ale teraz sa, teda sa povedalo, že bude od kvartálu II. Čiže obidve – aj bazár 1, aj bazár 2 – by mal byť plnený od kvartálu II, ale tie detaily ešte teda si nechávam spracovať. Takže záverom chcem len povedať, že áno, veľmi rád túto informáciu poskytnem a zverejníme ju či už na stránke, alebo formou tlačovej správy, aby naozaj verejnosť presne vedela, aké kroky boli podniknuté z hľadiska vakcín. Ďakujem, skončil som.